ตลาดหุ้นเอเชียบวกเช้านี้ รับคาดการณ์หลายประเทศกระตุ้นเศรษฐกิจ
ตลาดหุ้นเอเชียบวกเช้านี้ รับคาดการณ์หลายประเทศกระตุ้นเศรษฐกิจ
13 ก.ค. 2559

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นเช้านี้ หลังมีกระแสคาดการณ์ว่ารัฐบาลญี่ปุ่นจะเดินหน้าใช้มาตรการกระตุ้นเศรษฐกิจ ภายหลังจากที่พรรคเสรีประชาธิปไตย (LDP) ของนายชินโซ อาเบะ ได้รับชัยชนะในการเลือกตั้งวุฒิสภาในช่วงสุดสัปดาห์ที่ผ่านมา รวมถึงกระแสคาดการณ์ที่ว่า ธนาคารกลางอังกฤษ (BoE) จะปรับลดอัตราดอกเบี้ยและเพิ่มวงเงินการซื้อพันธบัตรตามมาตรการผ่อนคลายเชิงปริมาณ (QE) ในการประชุมวันพรุ่งนี้ เพื่อรับมือกับผลกระทบ Brexit
โดยดัชนี MSCI Asia Pacific บวก 0.2% แตะที่ 132.06 จุด เมื่อเวลาประมาณ 9.00 น.ตามเวลาโตเกียว  NIKKEI 225 ตลาดหุ้นญี่ปุ่นเปิดวันนี้ที่ 16,343.00 จุด เพิ่มขึ้น 247.35 จุด, ดัชนี HSI ตลาดหุ้นฮ่องกงเปิดวันนี้ที่ 21,356.64 จุด เพิ่มขึ้น 131.90 จุด,
ขณะที่ดัชนี TAIEX ตลาดหุ้นไต้หวันเปิดวันนี้ที่ 8,847.04 จุด เพิ่มขึ้น 5.58 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,007.65 จุด เพิ่มขึ้น 16.42 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,914.79 จุด เพิ่มขึ้น 12.97 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,653.51 จุด ลดลง 0.46 จุด